open-index/open-wikipedia-markdown huggingface dataset:
Jakob Cederberg

**Jakob Cederberg** (24. elokuuta 1825 Pietarsaaren pitäjä – 18. heinäkuuta 1887 Mustasaari) oli suomalainen pappi ja valtiopäivämies. 

Cederbergin vanhemmat olivat talollinen, lautamies Anders Karlsson Cederberg ja Lena Jakobsdotter Svanbäck ja puoliso vuodesta 1851 Katarina Matilda Muhr (k. 1907). Cederberg tuli ylioppilaaksi 1847 ja vihittiin papiksi 1849. Rovastin arvon Cederberg sai 1875. Hän toimi pappina Lohtajalla, Kauhajoella, Laihialla ja Isossakyrössä. Kortesjärven kappalaiseksi hän tuli 1865, Jurvan kirkkoherraksi 1872 ja Mustasaaren kirkkoherraksi 1886. Cederberg oli pappissäädyn edustaja valtiopäivillä 1885. 

Kirkkohistorioitsija ja pappi Johan Antero Cederberg (1852–1915) oli Jakob Cederbergin poika.

## Lähteet
Denverin metropolialue

**Denverin metropolialue** () on Denveriä ympärövä suurkaupunkialue Coloradon osavaltiossa Yhdysvalloissa. Alue on osa Front Range Urban Corridorin yhteensulautumaa.

Alueeseen kuuluu Adamsin, Arapahoen, Clear Creekin, Douglasin, Elbertin ja Gilpinin, Jeffersonin ja Parkin piirikunnat. Broomfieldin ja Denverin itsenäiset kaupungit ovat myös osa aluetta.

Yhdysvaltain väestönlaskentaviraston mukaan Denverin metropolialueen väkiluku oli 2&nbsp;967&nbsp;239 vuonna 2019.

## Piirikunnat

## Lähteet

## Aiheesta muualla
Cheng

**Cheng** on muun muassa seuraavien henkilöiden sukunimi:

* Cheng Changgeng (1811–1880), kiinalainen oopperanäyttelijä
* Cheng Chao-Tsun (s. 1993), taiwanilainen keihäänheittäjä
* Cheng Congfu (s. 1984), kiinalainen kilpa-autoilija
* Cheng Ho, *Zheng He* (1371–1433), kiinalainen merenkulkija ja tutkimusmatkailija
* Cheng Shao-Chieh (s. 1986), taiwanilainen sulkapalloilija
* Cheng Wen-tsan (s. 1967), taiwanilainen poliitikko ja varapääministeri
* Cheng Xunzhao (s 1991), kiinalainen judoka
* Cheng Yen (s. 1937), taiwanilainen buddhalainen nunna, filantropisti ja Tzu Chi-järjestön perustaja
* Joe Cheng (s. 1982), taiwanilainen näyttelijä.

## Kuvitteellisia henkilöitä

* Cheng, mestarikokki Mika Kaurismäen ohjaamassa elokuvassa *[[Mestari Cheng]]*.
Mtavari-Arkhi

**Mtavari-Arkhi** (მთავარი არხი) on georgialainen valtion hallitsema televisiokanava, joka lähettää Tbilisistä. 

## Aiheesta muualla
*Kanavan kotisivu
Stor-Stenträsket (Rånejoki)

**Stor-Stenträsket** on Ruotsissa Norrbottenissa Luulajan kunnassa sijaitseva järvi, joka kuuluu Rånejoen vesistöön.

## Maantietoa
Stor-Stenträsket on 1,5 kilometriä pitkä, 0,8 kilometriä leveä ja sen pinta-ala on 71 hehtaaria eli 0,71 neliökilometriä. Se sijaitsee Niemisuannosta (Niemisel) 14 kilometriä pohjoiseen päin pienen Krokträskin kylän lähellä. Järvi on ilmeisesti matala, sillä ilmakuvista päätellen ainakin sen pohjois- ja itärannat ovat pitkälle rannasta kivikkoiset. Rannan mataluus on mahdollistanut noin 60-metrisen laiturin rakentamisen järven ainoaan saareen Holmeniin. Järven ympäristössä on laajoja avohakkuita, jotka eivät kuitenkaan näy järveltä. Niemisuannosta Morjärven väliseltä maantieltä 356 tulee Krokträskiin tie. Kylästä on rakennettu järvelle johtava pikkutie. Tien päässä sijaitsee lomakylä, jossa sijaitsee järven ainoat rakennukset.

## Luontoarvoja
Valuma-alueen maaperän yleisimmät maalajit ovat moreeni (68,4&nbsp;%), turve (13,2&nbsp;%), hiekka tai sora (1,8&nbsp;%) ja kallioalue (7,5&nbsp;%). Muut alueet ovat erilaisia vesistöjä.

## Vesistösuhteet
Stor-Stenträsket kuuluu Rånejoen vesistössä (päävesistötunnus 7) Bjurånin sivujoen valuma-alueeseen . Bjurånin valuma-alueen pinta-ala on noin 190 neliökilometriä (km²), joka on noin 5&nbsp;% koko vesistön 4&nbsp;207&nbsp;km² pinta-alasta . Stor-Stenträsket sijaitsee sivussa Bjurånin pääuomasta ja sen laskuoja Stenträskbäcken laskee kahden kilometrin päässä pääuomassa sijaitsevaan Lillbergsseletiin ( on suvanto). Järven luusuassa sen valuma-alueen pinta-ala on 3,51&nbsp;km² ja veden keskivirtaama (MQ) arvioidaan olevan noin 0,03 m³/s . Kartoissa järveen ei ole piirretty suurempia puroja. Bjursån yhtyy Rånejokeen, joka puolestaan laskee Perämereen Råneåssa Luulajassa.

## Huomautuksia

## Lähteitä

## Aiheesta muualla
* Stora Stenträsket, matkailuyritys (valokuvia)
Lahoren metro

**Lahoren metro** on Pakistanin ainoa kaupungin sisäiseen liikenteeseen tarkoitettu rautatie. Tosin Karachin ympyrärata oli toiminnassa vuosina 1969–1999, ja Karachissa on ollut myös raitioliikennettä, ei kuitenkaan vuoden 1975 jälkeen. 

Lahoreen on suunnitteilla kolma linjaa, joita kutsutaan värikoodein nimillä Orange Line, Purple Line ja Blue Line. Näistä vain Orange Line aloittanut toimintansa ja muut ovat suunnitteluvaiheessa. Kaupungin julkista liikennettä hoitaa myös Lahore Metrobus -linja-autojärjestelmä. Metrossa toiminnassa on toistaiseksi ainoastaan Orange Line, joka toteutui Pakistanin ja Kiinan yhteisrahoituksella. Linja aloitti toimintansa vuonna 25. lokakuuta 2020. Sillä on pituutta 27 kilometriä. Asemia on 26, joista 24 maanpinnan tasosta kohotettuja ja kaksi maan alla. Pääteasemat ovat *Ali Terminal* ja *Dera Gujran Terminal*. Junat ovat viisivaunuisia ja täysin automatisoituja. Linjaa käyttää päivittäin noin puoli miljoonaa ihmistä.

## Lähteet
El Topo

**El Topo** on vuonna 1970 ensi-iltansa saanut meksikolainen surrealistinen avantgarde-lännenelokuva, jonka on ohjannut, käsikirjoittanut, säveltänyt ja tähdittänyt Alejandro Jodorowsky. Elokuva seuraa Jodorowskyn esittämää El Topo -nimistä, itseään Jumalana pitävää asemiestä, joka ratsastaa väkivallan runteleman syrjäseudun halki.

Elokuvan muissa rooleissa nähdään muun muassa Alfonso Arau, José Luis Fernandez, Alf Junco, Jacqueline Luis, Mara Lorenzio, sekä Jodorowskyn poika, Brontis Jodorowsky.

*El Topon* ensiesitys Suomen televisiossa oli Yle Teeman elokuvafestivaalilla marraskuussa 2020. 

## Näyttelijät

## Aiheesta muualla
*
Çay

**Çay** on piirikunta Afyonkarahisarin maakunnassa, Turkissa. Vuonna 2019 alueen väkiluku oli 31 179.

## Lähteet

## Aiheesta muualla
Gryfinon piirikunta

**Gryfinon piirikunta** () on Puolan piirikunta Länsi-Pommerin voivodikunnassa. Sen väkiluku oli vuoden 2019 lopussa 81&nbsp;882. Piirikunta jakautuu yhdeksään maalaiskuntaan, jotka ovat Banie, Cedynia, Chojna, Gryfino, Mieszkowice, Moryń, Stare Czarnowo, Trzcińsko-Zdrój sekä Widuchowa. Piirikunnan hallinnollinen keskus on Gryfinon kaupunki.

Gryfinon piirikunnan pinta-alasta 34 prosenttia oli metsän peitossa vuonna 2018.

Gryfinon piirikunnan työttömyysaste oli vuoden 2018 lopussa 7,9 prosenttia.

Vuoden 2019 lopussa Gryfinon piirikunnassa oli 81&nbsp;882 asukasta, joista 50,5 prosenttia naispuolisia ja 49,5 prosenttia miespuolisia. Puolan väestönlaskennassa 2011 väkiluvun laskettiin olevan 84&nbsp;346 ja sen ennakoidaan vuoteen 2050 mennessä pienenevän 70&nbsp;958 asukkaaseen. Alle 18-vuotiaiden osuus piirikunnan väestöstä oli vuoden 2019 lopussa 17,6 prosenttia, työikäisten 61,5 prosenttia ja eläkeikäisten 20,9 prosenttia väestön keski-iän ollessa 41,5 vuotta. Elävänä syntyi vuonna 2019 yhteensä 649 lasta.

## Lähteet
Çobanlar

**Çobanlar** on piirikunta Afyonkarahisarin maakunnassa, Turkissa. Vuonna 2019 alueen väkiluku oli 14 363. Çobanlar sijaitsee noin 25 kilometrin päässä kaupungista Afyonkarahisar. Çobanlarin pinta-ala on 422 neliökilometriä.

## Lähteet
Almos Maattola

**Vilho Almos Maattola** (8. heinäkuuta 1908 Hollola – 18. syyskuuta 1981 Turku) oli suomalainen kapellimestari, joka teki elämänuransa teatterimuusikkona, musiikin sovittajana, säveltäjänä ja johtajana. Pisimpään hän toimi Turun teatterielämässä, mutta piti sen rinnalla yllä myös kirkkomuusikon taitojaan.

Almos Maattola syntyi Hollolan kanttorin pojaksi ja soitti ensi kerran urkuja kotikirkkonsa jumalanpalveluksessa 12-vuotiaana. Hän valmistui Armas Maasalon johtamasta Helsingin kirkkomusiikkiopistosta 1928 ja jatkoi opintojaan Helsingin konservatoriossa kaksi vuotta. Urkujen soiton opettajana hänellä oli Elis Mårtenson, pianon ja musiikinteorian opettajina Ilmari Hannikainen, Martti Paavola ja Otto Kotilainen. Hän suoritti myös musiikkiupseerin tutkinnon Erkki Melartinin ja Lauri Näreen johdolla.

Ennen asettumistaan Turkuun Maattola toimi Maakuntain Teatteri ry:n, Lahden Teatterin ja Lahden suojeluskunnan soittokunnan kapellimestarina. Vuosina 1937–1940 hän oli Turun Teatterin ja 1945–1946 Turun Työväen Teatterin kapellimestarina, ja jatkoi uraansa näiden yhdistyttyä Turun kaupunginteatteriksi aina eläkkeelle jääntiinsä 1971 saakka.

Teatterikapellimestarina Almos Maattola johti Turussa kaikki tunnetut operetit, lukuisia revyyesityksiä ja puhenäytelmien musiikkiosuuksia. Hän sävelsi musiikin monissa Turussa esitettyihin näytelmiin, kuten *[[Kaukaasialainen liitupiiri]], [[Lysistrate]], [[Herakles (Euripides)|Herakles]], [[Kuningas Lear]]* ja *[[Kuinka äkäpussi kesytetään]]*. Suurimpiin menestyksiin kuului Turun kaupunginteatterissa 89 kertaa esitetty *[[My Fair Lady]]* (1962–1963), ohjaajana Ritva Arvelo.

Almos Maattolan puoliso oli näyttelijä Inke Mikkola.

## Lähteet
Dazkırı

**Dazkırı** on piirikunta Afyonkarahisarin maakunnassa, Turkissa. Vuonna 2019 piirikunnan väkiluku oli 11 204. Dazkırısta on matkaa kaupunkiin Afyonkarahisar noin 140 kilometriä.

## Lähteet
William Evans

**William Best ”Billy” Evans** (13. syyskuuta 1932 Berea, Kentucky – 22. marraskuuta 2020) oli yhdysvaltalainen koripalloilija ja olympiavoittaja.

Takamiehenä pelannut Evans pelasi yliopistokoripalloa Kentuckyn yliopistossa, joka on jäädyttänyt hänen pelinumeronsa. Rochester Royals varasi Evansin NBA:han 32. vuorolla , mutta tämä ei koskaan pelannut ammattilaisena vaan amatöörijoukkueissa. Evans kuului Yhdysvaltain maajoukkueen kokoonpanoon Melbournen kesäolympialaisissa 1956 ja vuoden 1959 Pan-Amerikan kisoissa voittaen kummastakin turnauksesta kultamitalin. Evans kuoli 88-vuotiaana 22. marraskuuta 2020.

## Lähteet
* Billy Evans International Stats Basketball-Reference.com 
* Bill Evans College Stats College Basketball at Sports-Reference.com 

### Viitteet

## Aiheesta muualla
*
Kevin Burnham

**Kevin Lobdell Burnham** (21. joulukuuta 1956 Queens, New York – 27. marraskuuta 2020) oli yhdysvaltalainen kilpapurjehtija ja olympiavoittaja.

Burnham voitti 470-veneluokassa olympiakultaa Ateenassa 2004 Morgan Reeserin kanssa ja olympiahopeaa Barcelonassa 1992 Paul Foesterin kanssa. Atlantan kesäolympialaisissa 1996 hän sijoittui Reeserin kanssa kahdeksanneksi. Burnham voitti eri veneluokissa yhteensä 11 Yhdysvaltain mestaruutta. Hän toimi myös valmentajana muun muassa Israelin ja Tšekin maajoukkueissa. Burnham kuoli pitkään sairastamaansa keuhkosairauteen 63-vuotiaana 27. marraskuuta 2020.

## Lähteet
* 

### Viitteet

## Aiheesta muualla
*
François Barouh

**François Barouh** (s. 16. tammikuuta 1955 Sillery, Marne) on ranskalainen ratameloja ja olympiamitalisti.

Barouh edusti Ranskaa Moskovan kesäolympialaisissa 1980 ja Los Angelesin kesäolympialaisissa 1984. Moskovassa 1980 hän kilpaili 1&nbsp;000 metrin kajakkinelosessa kuuluen Ranskan kuudenneksi sijoittuneeseen joukkueeseen. Joukkueeseen kuuluivat Barouhin lisäksi Patrick Bérard, Philippe Boccara ja Patrick Lefoulon. Los Angelesissa 1984 Barouh kuului Ranskan pronssia voittaneeseen joukkueeseen 1&nbsp;000 metrin kajakkinelosessa. Joukkueeseen kuuluivat Barouhin lisäksi Philippe Boccara, Pascal Boucherit ja Didier Vavasseur.

Barouh on pituudeltaan 186-senttimetrinen ja painaa 80 kilogrammaa.

## Lähteet
Alexander Mackenzie (poliitikko)

**Alexander Mackenzie** (28. tammikuuta 1822 – 17. huhtikuuta 1892) oli kanadalainen poliitikko, joka toimi maansa pääministerinä 1873–1878.

Mackenzie oli kotoisin Skotlannista samoin kuin edeltäjänsä, konservatiivien John A. Macdonald. Hänestä tuli liberaalipuolueen puheenjohtaja kun vastaehdokkaita ei ollut. Hän pääsi parlamenttiin vuonna 1867, ja nousi pääministeriksi viisi vuotta myöhemmin edeltäjänsä erottua rautateihin liittyneen korruptioskandaalin takia. Oppositiossa ollessaan liberaalit olivat arvostelleet Macdonaldin hallitusta valtion varojen haaskaamisesta monenlaiseen puuhasteluun, kun taas Mackenzien pääministerikaudella ei tapahtunut juuri mitään. Talouskasvu hidastui, mistä konservatiivit pääsivät syyttämään Mackenzietä. Vuonna 1878 hän hävisi vaalit Macdonaldille.

## Lähteet

## Aiheesta muualla
Guo Hong

**Guo Hong** (; s. 1. toukokuuta 1973 Heilongjiang, Kiina) on kiinalainen maalivahtina pelannut jääkiekkoilija. Hän pelasi Kiinan naisten jääkiekkomaajoukkueessa olympialaisten naisten jääkiekkoturnauksessa 1998 Naganossa sekä 2002 Salt Lake Cityssä. MM-kilpailuissa hän edusti maajoukkuettaan Suomessa 1992, Kanadassa 1997, Suomessa 1999, Kanadassa 2000, Yhdysvalloissa 2001 sekä Kanadassa 2004.

## Lähteet
Kuviokirjoahven

**Kuviokirjoahven** (*Aequidens diadema*) on kirjoahventen (Cichlidae) heimoon kuuluva makeissa vesissä elävä kalalaji.

Kuviokirjoahven voi kasvaa korkeintaan 11,8 senttimetrin mittaiseksi. Lajia tavataan Amazon-joen valuma-alueelta, Rio Negro -joen yläjuoksulta sekä Orinoco-joelta ja sen sivujoilta Brasiliasta, Kolumbiasta ja Venezuelasta. Kuviokirjoahven elää noin 23–28 asteen lämpöisissä vesissä. Sopiva pH-arvo sille on 7 ja dH-arvo 15. Kuviokirjoahventa pidetään akvaariokalana.

## Lähteet
Intianharjatiainen

**Intianharjatiainen** (*Machlolophus xanthogenys*) on tiaisiin kuuluva lintulaji. Lajia tavataan Etelä-Aasiasta.

## Koko ja ulkonäkö
Intianharjatiainen voi kasvaa noin 13 cm pitkäksi. Sukupuolet muistuttavat toisiaan ulkonäöltään. Intianharjatiaisen väritys vaihtelee paljon. Lajin päälaella on töyhtö, joka on väriltään musta tai tumman vihreä. Otsa on keltainen ja silmäkulmajuova ja nokasta kylkiin ulottuva juova ovat väriltään keltaiset. Silmistä lähtee myös musta juova. Lajin selkä on oliivinvihreä ja siivet mustat keltaisin laikuin. Intianharjatiaisen kurkku, rinta ja vatsa ovat mustat.

## Levinneisyys ja elinympäristö
Intianharjatiaista tavataan Intiasta ja Nepalista. Lajin elinympäristöä ovat avoimet metsät ja metsien reunamaat. Lintu liikkuu useimmiten pareittain tai pieninä ryhminä ja liittyy monesti sekaparviin. Sen ravintoa ovat hyönteiset.

## Lähteet
Finnanimation

**Finnanimation** on voittoa tuottamaton yhdistys, jonka suomalaiset animaatiotuottajat perustivat vuonna 2005. Se alkoi vapaamuotoisempana verkostona mutta toiminta ammattimaistui, kun sen ensimmäiseksi toiminnanjohtajaksi valittiin Liisa Vähäkylä. Finnanimation on järjestänyt suomalaisten tuotantojen näkyvyyksiä erityisesti Ranskassa, Japanissa, Kiinassa ja Etelä-Koreassa. Finnanimation kuuluu eurooppalaisen Animation Europe Federaation perustajajäseniin. Suomessa se ei pyri kasvattamaan omaa organisaatiotaan vaan toimintaperiaatteena on tehdä yhteistyötä muiden elokuva-, tv- ja pelialan järjestöjen kanssa. Vuonna 2014 Finnanimation vastasi 100 vuotta suomalaista animaatiota -juhlavuoden koordinoinnista. Samana vuonna Suomessa järjestettiin Cartoon Digital ja vuonna 2019 Cartoon Business -tapahtumat Finnanimationin aloitteesta. Vuoden 2018 Cartoon Forumiin Finnanimation järjesti Suomen Spotlightin. 

Finnanimationin jäsenet ovat suomalaisia animaatiostudioita ja tuotantoyhtiöitä, joiden liikevaihdot vaihtelevat 300 miljoonasta muutamaan tuhanteen euroon vuodessa. Suuret vaihtelut johtuvat tuotantojen pitkistä kehittelyajoista ja julkisten avustusten rajallisuudesta sekä yksityisten investointien vähyydestä. Pääpaino Finnanimationin järjestämissä tapahtumissa ja muussa toiminnassa on edistää pitkien animaatioelokuvien sekä animaatiosarjojen rahoitusta kansainvälisillä yhteistuotannoilla. Finnanimation tekee myös aloitteita elokuva- ja sarjarahoituksen kehittämiseksi Suomessa.

Finnanimation palkittiin kahdeksan muun tahon ohella vuonna 2017 Vuoden uroteko -palkinnolla työstä Audiovisuaalisen alan tuotantokannustimen saamiseksi Suomeen. Tuotantokannustinta hallinnoi Business Finland.

## Lähteet
Afşar

**Afşar** on kylä Dinarissa Afyonkarahisarin maakunnassa Turkissa. Vuonna 2019 kylän väkiluku oli 785.
Ustjurt

**Ustjurt** tai **Ustjurtin laakio** (, , ) on laakioalue Kazakstanissa ja Uzbekistanissa.

Ustjurtia rajoittaa idässä entisen Araljärven alue ja Amudarjan suisto. Lännessä puolestaan ovat rajana Mangyšlakin niemimaa ja Kaspianmereen kuuluva Garabogazkölin lahti. Ustjurtin pinta-ala on noin 200&nbsp;000 neliökilometriä, ja sen keskikorkeus on noin 150 metriä. Lounaisosassa se kohoaa 365 metriin. Araljärveä ympäröivään tasankoon Ustjurt madaltuu varsin jyrkästi. Ustjurtin maiseman erityispiirteitä ovat rapautuneet kukkulat, matalat laaksot ja monet jyrkänteet, mutta virtaavia vesiä tai järviä siellä ei ole.

Ustjurt on pääosin varsin yksipuolista aavikkomaastoa, missä on vain niukasti laidunnettavaa kameleille ja lampaille. Tästä huolimatta alueella on elänyt pitkään karjankasvattajia, joiden perinteinen kulttuuri selviytyi Neuvostoliiton ajan yhteisviljelystä.

## Lähteet

## Aiheesta muualla
Juangin kieli

**Juangin kieli** () on austroaasialaisiin kieliin kuuluva mundakieli, jota puhuvat pääasiassa juangit Odishan osavaltiossa itäisessä Intiassa.

## Luokitus
Juang kuuluu mundakieliin, jotka on luokiteltu osaksi suurempaa austroaasialaista kielikuntaa. Sen lähin sukulainen on kharia, mutta nekin ovat erkaantuneet toisistaan suhteellisen aikaisin.

Juang voidaan jakaa karkeasti kahteen murteeseen, joita molempia puhutaan Odishan osavaltiossa:

***Vuoristo-Juang**: Gonasika- ja Pallaravuorilla Keonjharin piirikunnassa.
***Tasanko-Juang**: Noin 147 kylässä Etelä-Keonjharin alueella ja itäisessä Dhenkanalin piirikunnassa.

## Levinneisyys
Vuoden 2001 väestönlaskennan mukaan juangia puhuu Intiassa noin 30&nbsp;875 ihmistä. Odishan osavaltiossa sitä puhutaan eteläisessä Kenojharin piirikunnassa, pohjoisessa Angulin piirikunnassa ja itäisessä Dhenkanalin piirikunnassa.

Juang on nykyään uhanalainen kieli ja sitä pidetään vaarantuneena mm. siksi, etteivät lapset puhu sitä kodin ulkopuolella.

## Kirjoitusjärjestelmä
Juangia kirjoitetaan orijalaisella kirjaimistolla.
Ayaz Mahmood

**Ayaz Mahmood** (s. 24. toukokuuta 1964 Karachi) on pakistanilainen maahockeypelaaja. Hän kuului Pakistanin kultaa voittaneeseen joukkueeseen Los Angelesin kesäolympialaisissa 1984. Aasian kisoissa Mahmood saavutti yhden hopeamitalin Soulissa 1986.

Mahmood on pituudeltaan 170-senttimetrinen ja painaa 65 kilogrammaa. Hänen isänsä Mahmood-ul Hassan edusti Pakistanin maajoukkuetta kaksissa olympiaturnauksissa Lontoossa 1948 ja Helsingissä 1952.

## Lähteet
Dinar

**Dinar** on piirikunta Afyonkarahisarin maakunnassa, Turkissa. Vuonna 2019 alueen väkiluku oli 47 400. Dinar sijaitsee noin 106 kilometrin päässä kaupungista Afyonkarahisar.

## Lähteet

## Aiheesta muualla
* Piirikunnan kotisivut
Journey Through the Past

**Journey Through the Past** on Neil Youngin soundtrackalbumi samannimiseen elokuvaan vuodelta 1972.

## Kappaleet
Kappaleet kirjoittanut Neil Young, jollei toisin mainita.

### Sivu 1
# "For What It's Worth/Mr. Soul" (Stephen Stills/Young) – 3:54
#* *Neil Young – kitara, laulu; Stephen Stills – kitara, laulu; [[Richie Furay]] – kitara, laulu; [[Bruce Palmer]] – basso; [[Dewey Martin]] – rummut*
# "Rock & Roll Woman" (Stills) – 2:53
#* *Stills – kitara, laulu; Young – kitara, laulu; Furay – kitara, laulu Palmer – basso; Martin – rummut*
# "Find the Cost of Freedom" (Stills) – 1:59
#* *Stills, Young, [[David Crosby]], [[Graham Nash]] – laulu, akustinen kitara*
# "Ohio" – 4:23
#* *Young – kitara, laulu; Stills – kitara, laulu; Crosby – kitara, laulu; Nash – laulu; [[Calvin Samuels]] – basso; [[Johnny Barbata]] – rummut*

### Sivu 2
# "Southern Man" – 6:47
#* *Young – kitara, laulu; Stills – kitara, laulu; Crosby – kitara, laulu; Nash – sähköpiano, laulu; Samuels – basso; Barbata – rummut*
# "Are You Ready for the Country?" – 1:52
#* *Young – piano, laulu; [[Ben Keith]] – pedal steel kitara; [[Jack Nitzsche]] – lap steel kitara; [[Tim Drummond]] – basso; [[Kenny Buttrey]] – rummut; Crosby, Nash – taustalaulu*
# "Let Me Call You Sweetheart" (Leo Friedman, Beth Slater Whitson) – 1:05
#* *tuntematon naiskuoro*
# "Alabama" – 6:23
#* *Young – kitara, laulu; Keith – pedal steel kitara; Nitzsche – piano; Drummond – basso; Buttrey – rummut; Stills, Crosby – taustalaulu*.

### Sivu 3
# "Words" – 16:30
#* *Young – kitara, laulu; Keith – pedal steel kitara; Nitzsche – piano; Drummond – basso; Buttrey – rummut.*

### Sivu 4
# "Relativity Invitation" (dialogue from the film) – 1:09
# "Handel's Messiah" (George Frideric Handel) – 2:49
# "King of Kings" (Miklós Rózsa) – 5:07
#* *kappaleet 2–3 esittää The Tony & Susan Alamo Christian Foundation Orchestra & Chorus*
# "Soldier" – 3:39
#* *Young – piano, laulu*
# "Let's Go Away for Awhile" (Brian Wilson) – 2:08
#* *Jim Getzoff, Bill Kurasch, Lenny Malarsky, Jim Reisler, Ralph Schaeffer, Sid Sharp, Tibor Zelig – viulu; Joe DiFiore, Harry Hyams – alttoviulu; Justin DiTullio, Joe Saxon – sello; [[Roy Caton]] – trumpetti; Jules Jacob – huilu; [[Steve Douglas]], [[Jim Horn]], [[Plas Johnson]], [[Jay Migliori]] – saksofoni; [[Al de Lory]] – piano; [[Lyle Ritz]] – [[kontrabasso]]; [[Carol Kaye]] – sähköbasso; [[Julius Wechter]] – patarumpu, vibrafoni; [[Hal Blaine]] – rummut*

## Arviot
* Allmusic: 

## Lähteet

## Aiheesta muualla
* Journey Through the Past  discogs.com -sivustolla
Yu Song

**Yu Song** (s. 6. elokuuta 1986 Qingdao) on kiinalainen judoka. Yu kilpailee yli 78 kilogramman sarjassa.

Yu osallistui Rio de Janeiron olympialaisiin 2016. Hän saavutti olympiapronssia voittamalla kolme otteluaan, mutta välierässä olympialaiset voittanut Émilie Andéol oli parempi.

Maailmanmestaruuskilpailuissa Yu voitti kultaa vuonna 2015 Budapestissa ja vuonna 2017 Astanassa. Aasian-mestaruuskilpailuissa Yu voitti kultaa Kuwaitissa 2015 ja oli Tashkentissa 2005 hopealla yli 78 kilogramman sarjassa ja pronssilla avoimessa sarjassa.

## Lähteet
Li Jinhe

**Li Jinhe** (, s. 22. toukokuuta 1964 Linqing, Shandong) on kiinalainen painonnostaja. Hän on pituudeltaan 164-senttimetrinen ja painaa 70 kilogrammaa. Li saavutti pronssia miesten kevytsarjassa Soulin kesäolympialaisissa 1988 jättäen neljänneksi puolalaisen Marek Sewerynin.

## Lähteet
John Abbott

**John Joseph Caldwell Abbott** (12. maaliskuuta 1821 – 30. lokakuuta 1893) oli kanadalainen poliitikko, joka toimi maansa pääministerinä 1891–1892.

Abbott oli englanninkielinen quebeciläinen juristi ja liikemies, joka kuului John A. Macdonaldin lähipiiriin. Hän oli sekaantunut samaan Tyynenmeren rautatien korruptioskandaaliin, joka sai Macdonaldin  eroamaan sirastaan yhden vaalikauden ajaksi. Abbott valittiin kuitenkin tilapäiseksi pääministeriksi Macdonaldin kuoltua kesken toisen virkakautensa. 

## Lähteet

## Aiheesta muualla
Liu Shoubin

**Liu Shoubin** (, s. 3. maaliskuuta 1968 Jiangyou, Sichuan) on kiinalainen painonnostaja.

Liu saavutti kääpiösarjassa kaksi olympiamitalia. Soulin kesäolympialaisissa 1988 hän voitti pronssia jättäen neljänneksi indonesialaisen Dirdja Wihardjan. Barcelonan kesäolympialaisissa 1992 Liu sai hopeamitalin, kun kultaa voitti eteläkorealainen Jeon Byeong-Gwan. Aasian kisoissa Liu saavutti yhden hopeamitalin Pekingissä 1990.

Liu on pituudeltaan 162-senttimetrinen ja painaa 58 kilogrammaa.

## Lähteet
Žarko Knežević

**Žarko Knežević** (, 17. heinäkuuta 1947 Mojanovići, Montenegron ST – 30. lokakuuta 2020 Belgrad, Serbia) oli kilpaurallaan Jugoslaviaa edustanut koripalloilija ja Euroopan mestari.

Sentterinä pelannut Knežević pelasi Jugoslavian miesten maajoukkueessa vuosina 1970–1974 yli 150 ottelussa ja saavutti MM-hopeaa Puerto Ricossa 1974, Euroopan mestaruuden Espanjassa 1973 ja EM-hopeaa Länsi-Saksassa 1971. Lisäksi hän kuului Jugoslavian kokoonpanoon Münchenin kesäolympialaisissa 1972, missä maa sijoittui viidenneksi.

Seuratasolla Knežević edusti jugoslavialaisia, saksalaisia ja turkkilaisia seuroja. Knežević kuoli Belgradissa 73-vuotiaana 30. lokakuuta 2020. Hänet haudattiin Montenegroon.

## Lähteet
* 

### Viitteet

## Aiheesta muualla
*
John Sparrow David Thompson

** John Sparrow David Thompson** (10. marraskuuta 1844 tai 1845 – 12. joulukuuta 1894) oli kanadalainen poliitikko, joka toimi maansa pääministerinä 1892–1894.

Thompson hankki kokemusta paikallis- ja aluepolitiikassa ennen siirtymistään valtakunnan politiikkaan. Hän kääntyi katoliseksi voidakseen mennä naimisiin katolisen tyttöystävänsä kanssa, mikä herätti epäilyksiä protestanttisissa puoluetovereissa. Hän kuoli sydänkohtaukseen matkallaan Englannissa oltuaan pääministerinä alle kaksi vuotta. 

## Lähteet

## Aiheesta muualla
Juangit

**Juangit** ovat austroaasialaista kieltä puhuva etninen ryhmä, joka elää pääasiassa Intian Odishan osavaltion Keonjharin piirikunnan Gonsaikan kukkuloilla. Eräät heistä ovat kuitenkin muuttaneet ympäröiville tasankoalueille Odishan Dhenkanalin piirikuntaan 1800-luvun lopulla tapahtuneen Bhuiyanin kapinan seurauksena. Vuoden 2011 väestönlaskennan mukaan kansan väkiluku oli noin 50&nbsp;000. Juangin kieli kuuluu austroaasialaisten kielten mundaryhmään, ja Intian hallitus luokittelee heidät luetelluksi heimoksi (*Scheduled Tribe*).

## Historia
Juangien mukaan heillä ei ole sellaisia perinteitä, jotka yhdistäisivät heidät mihinkään muuhun etniseen ryhmään, ja he ovat hylänneet yhteydet hoihin ja santaleihin pitäen itseään todellisena alkuperäiskansana. Heidän perinteensä mukaan heimo syntyi maasta Gonasikan kukkuloilla lähellä Keonjharia, Baitarani-joen lähteellä. Alkujaan he olivat metsästäjä-keräilijöitä tai viljelivät maata vain satunnaisesti. Ravinnon he saivat tappamastaan riistasta tai käärmeistä ja hyönteisistä.

Juangit joutuivat luopumaan perinteisistä tavoistaan sen jälkeen, kun britit olivat julistaneet metsät omaisuudekseen. Tämän jälkeen he joutuivat etsimään vaihtoehtoisia elinkeinoja. Heistä tuli taitavia korinpunojia, millä oli kysyntää läheisissä kastikylissä. Juangit vaihtoivat korinsa suolaan, öljyyn, ruokaan ja rahaan.

## Kulttuuri

Juangien perinteisissä majoissa oli varsin matalat oviaukot. Sisustus jaettiin kahteen osastoon: ensimmäisessä asuivat yhdessä perheen isä ja naiset, toista käytettiin varastona. Pojilla oli erillinen maja (*Majang*) kylän porteilla. Se toimi samalla vierastalona ja yleisenä kokoustilana, jossa kylän soittimia pidettiin. Juangien perinteiset kansantanssit matkivat usein lintuja ja muita eläimiä.

Aiemmin juangit tunnettiin myös nimellä *Patuas*, kirjaimellisesti "lehtiinpukeutujat". Perinteisesti naiset ovat käyttäneet lehtivyötä, kun taas miehet ovat pukeutuneet pieneen lannevaatteeseen. Juangit uskovat, että ensimmäisen kerron Gonasikan kukkuloilla ilmestynyt joenjumalatar olisi käskenyt heidän pukeutua lehtiin uhkaamalla, että he kuolevat, jos he koskaan luopuvat tavasta. Aseinaan juangit ovat käyttäneet jousia ja nuolia sekä narusta valmistettuja linkoja.

Juangien perinteiseen uskontoon kuuluu usko metsänhenkiin. He uhrasivat lintuja auringolle ollessaan vaikeuksissa ja maalle saadakseen runsaamman sadon. Moniavioisuus oli harvinaista, mutta mahdollista. He polttivat kuolleensa ja sirottelivat tuhkat virtaan.
Wang Linuo

**Wang Linuo** (; s. 28. elokuuta 1979 Harbin, Heilongjiang, Kiina) on kiinalainen hyökkääjänä pelannut jääkiekkoilija. Hän pelasi Kiinan naisten jääkiekkomaajoukkueessa olympialaisten naisten jääkiekkoturnauksessa 2002 Salt Lake Cityssä ja toimi joukkueen kapteenina 2010 Vancouverissa. MM-kilpailuissa hän edusti maajoukkuettaan Suomessa 1999, Kanadassa 2000, Yhdysvalloissa 2001, Kanadassa 2004, Ruotsissa 2005, Kanadassa 2007, Kiinassa 2008 sekä Suomessa 2009. Wang pelasi Kiinan maajoukkueessa kausina 2005–2006 ja 2006–2007, milloin se osallistui Naisten SM-sarjaan.

## Lähteet
Raigarhin piirikunta

**Raigarhin piirikunta** on yksi Keski-Intiassa sijaitsevan Chhattisgarhin osavaltion piirikunnista. Vuoden 2011 väestönlaskennassa sen väkiluku oli 1&nbsp;493&nbsp;984 henkeä. 

Piirikunnan pinta-ala on 8070 km² ja hallintokeskus Raigarhin kaupunki.

## Historia
Raigarhin piirikunta oli osa Madhya Pradeshia vuoteen 2000 asti, jolloin uusi Chhattisgarhin osavaltio perustettiin.

## Väestö
Vuoden 2011 väestönlaskennassa Raigarhin piirikunnan väkiluku oli 1&nbsp;493&nbsp;984 henkeä. Väestönkasvu on erittäin nopeaa: vuosien 2001–2011 välillä piirikunnan väestö kasvoi peräti 18,05 prosenttia. Miehiä on hieman enemmän kuin naisia, mikä on Intialle tyypillistä: tuhatta miestä kohden piirikunnassa on 991 naista. 73,26 prosenttia väestöstä osasi lukea vuonna 2011, mikä on lähellä maan keskiarvoa. Lähes 95,3 prosenttia väestöstä on hinduja, noin 3,2 prosenttia kristittyjä, noin 1,2 prosenttia muslimeja, noin 0,1 prosenttia sikhejä ja noin 0,4 prosenttia ei ole ilmoittanut uskontoaan tai harjoittaa jotain muuta uskontoa. Alle kuusivuotiaita lapsia on 13,1 prosenttia väestöstä. Piirikunnassa puhutaan chhattisgarhin kieltä, mutta myös orijaa ja hindiä.

Vain vajaa 16,5 prosenttia piirikunnan väestöstä asuu kaupungeissa. Suurin kaupunki on Raigarh, jossa on 137&nbsp;126 asukasta.

## Talous
Piirissä viljellään juuttia ja tuotetaan kivihiiltä ja terästä. Maatalous on kuitenkin hallitseva elinkeino.

## Lähteet

## Aiheesta muualla

*Piirikunnan kartta
Akabira

**Akabira** () on Japanin kaupunki Hokkaidōn saarella Hokkaidōn prefektuurissa. Se sijaitsee Sorachin yleiskehitystoimiston alueella Hokkaidōn keskiosassa Yūbarivuorten luoteisreunalla. Kaupungin läpi virtaa Sorachijoki, ja pohjoisessa sen alue nousee Irumukeppuvuorelle. Akabirassa on 9&nbsp;689 asukasta (lokakuussa 2020) ja sen pinta-ala on 129,88 neliökilometriä.

Akabiran nimi on peräisin ainun kielestä. Japanilaisten uudisasutus alueella alkoi 1890-luvulla. 1910-luvulta lähtien sinne perustettiin hiilikaivoksia, ja 1930-luvun lopulla aloitettiin suurimittakaavainen kaivostoiminta, jonka myötä Akabira kasvoi vauhdikkaasti kaivoskaupunkina. Kaupunkioikeudet Akabira sai vuonna 1954. Kaupungin väkiluku saavutti huippunsa vuonna 1960, jolloin siellä oli lähes 60&nbsp;000 asukasta. Sen jälkeen kaivostoiminta ajettiin vähitellen alas, ja kaupungin viimeinen hiilikaivos suljettiin lopulta vuonna 1994. Ympäröivällä maaseutualueella tuotetaan riisiä ja vihanneksia. 

Akabiraa palvelee JR Hokkaidōn Nemuro-päälinja.

## Kuvia

Tiedosto:JR Nemuro-Main-Line Akabira Station building.jpg|Akabiran rautatieasema
Tiedosto:Sumitomo Akabira Coal Mine 20060502.jpg|Akabiran hiilikaivoksen rakennuksia


## Lähteet

## Aiheesta muualla

* Kaupungin internetsivut
Frans Joakim Torckell

**Frans Joakim Torckell** (30. elokuuta 1827 Sund – 17. helmikuuta 1895 Sund) oli suomalainen pappi ja valtiopäivämies. 

Torckellin vanhemmat olivat postimestari Joakim Torckell ja Maria Elisabet Woivalin ja puoliso vuodesta 1858 Hulda Jakobina Hertzberg (k. 1891). Torckell tuli ylioppilaaksi 1847 ja suoritti teologisen erotutkinnon 1851 ja vihittiin papiksi 1852. Varapastorin arvon hän sai 1865. Torckell toimi pappina Inkoossa, Lapväärtissä, Pirttikylässä, Kaskisissa, Närpiössä ja Isojoella. Sundin kirkkoherra hänestä tuli 1876 ja lääninrovasti 1892. Torckell oli pappissäädyn edustaja valtiopäivillä 1888, 1891 ja 1894.  

Opettajat ja kirjailijat Olga Torckell ja Huldi Torckell olivat Frans Joakim Torckellin tyttäriä.

## Lähteet
Leonce Raphael Agbodjelou

**Leonce Raphael Agbodjelou** (s. 1965 Porto-Novo, Dahomeyn tasavalta) on beniniläinen valokuvaaja.

Agbodjeloun muotokuvasarja *Porto-Novon kansalaiset* kuvaa Beninin pääkaupungin ihmisiä. Hän käytti projektissa päivänvalostudiota ja keskikokoista valokuvauskameraa.  Sarja korostaa perinteiden ja nykyajan rajaa, josta Beninissä ollaan nykyisin innistuneita. Muotokuvien sarja vaihtelee naamioituneista henkilöistä, jotka pukeutuvat perinteisiin joruba-asuihin, hahmoihin, jotka ovat pukeutuneita maastopukuihin ja aurinkolaseihin, jotka sulautuvat viehättävästi taustaan.

Näyttely otsikolla "Musclemen" esittelee lavastettuja studiovalokuvia lihaksikkaista miehistä, mikä on suosittu kuvausaihe Länsi-Afrikassa. Egungun-projektissa Agbodjelou valokuvaa egunguneja, naamiaisissa esiintyviä jorubaa puhuvia ihmisiä, joiden sanotaan olevan yhteydessä esi-isiinsä. He esiintyvät yleensä hautajaisissa ja ohjaavat kuolleita henkimaailmaan. Uskomusten mukaan he voivat myös ilmestyä suojaamaan ihmisiä epäonnelta.

Leonce Raphael Agbodjelou syntyi Porto-Novossa vuonna 1965 beniniläisen valokuvaajan Joseph Moise Agbodjeloun (1912-2000) poikana. Hänellä ei ole muodollista koulutusta, ja hänen isänsä on kouluttanut hänet. He matkustelivat yhdessä siirrettävän studion kanssa, ja käyttivät perinteisiä värikkäitä kankaita taustana kuvatessaan ihmisten muotokuvia. 

Leonce Agbodjelou perusti vuonna 2013 ensimmäisen valokuvauskoulun Beniniin. Hän toimii Porto-Novon valokuvaajien yhdistyksen puheenjohtajana.

Leonce Raphael Agbodjeloun teoksia on julkisissa kokoelmissa eri puolilla maailmaa, esimerkiksi Zürichin taidemuseossa, Pitt Rivers -museossa Oxfordissa, Saatchi-kokoelmassa Lontoossa, Carnegie-taidemuseossa, Zeitzin nykytaiteen museossa Afrikassa Kapkaupungissa ja Nykytaiteen museossa Päiväntasaajan Guineassa.

## Lähteet

## Aiheesta muualla

* Leonce Raphael Agbodjelou, teoksia, Jack Bell Gallery
* Leonce Raphael Agbodjelou, Artnet
* Of masks and musclemen: 50 years of west African studio shots – in pictures, The Guardian 16.11.2015
Akça

**Akça** on kylä Turkissa Afyonkarahisarin maakunnassa Dinarin piirikunnassa. Vuonna 2020 alueen väkiluku oli 210.

## Väkiluvun kehitys

## Lähteet
Raigarh

**Raigarh** on kaupunki (vuodesta 2001 *Municipal Corporation*) Intiassa Chhattisgarhin osavaltiossa. Vuoden 2001 väestönlaskennan mukaan siellä oli noin 137&nbsp;000 asukasta, ja se on samannimisen piirikunnan hallintokeskus. Kaupunki sijaitsee Kelo-joen varrella Bilaspurista Rourkelaan johtavalla rautatiellä.

## Historia
Aikoinaan Raigarh oli samannimisen ruhtinaskunnan pääkaupunki. Tammikuussa 2015 hijra-sukupuolivähemmistöön kuuluva Madhu Kinnar valittiin kaupungin pormestariksi.

## Ilmasto
Raigarhin ilmasto on trooppinen. Suurin osa sateista tulee monsuunikauden aikana kesäkuusta syyskuuhun. Keskimääräinen vuotuinen sademäärä on 1587 millimetriä. Vuoden keskilämpötila on 27,4 °C.

## Lähteet

## Aiheesta muualla
Liu Xia (judoka)

**Liu Xia** (s. 6. tammikuuta 1979 Qingdao) on kiinalainen judoka. Liu kilpaili 78 kilogramman sarjassa.

Liu osallistui Ateenan olympialaisiin 2004. Hän saavutti olympiahopeaa voittamalla neljä ensimmäistä otteluaan ja häviten olympiavoittaja Noriko Annolle finaalissa.

Aasian-mestaruuskilpailuissa Liu voitti kultaa Kuwaitissa 2007 ja hopeaa Almatyssa vuonna 2004.

## Lähteet
Fredrik Edgar Leonard Bronikowsky

**Fredrik Edgar Leonard Bronikowsky** (4. toukokuuta 1827 Isokyrö – 30. toukokuuta 1868 Turku) oli suomalainen juristi, pormestari ja valtiopäivämies.  

Bronikowskyn vanhemmat olivat majuri Johan Fredrik Sigismund Bronikowsky ja Karolina Fredrika Sundvall ja puoliso vuodesta 1856 Josefina Teresia Björkbom (k. 1907). Bronikowsky tuli ylioppilaaksi 1847 ja suoritti tuomarintutkinnon 1852, varatuomarin arvon hän sai 1854. Hän oli Turun hovioikeuden auskultantti 1852 ja Tammisaaren pormestari vuodesta 1858. Turun kunnallispormestari hänestä tuli 1861. Bronikowsky oli porvarissäädyssä Turun edustaja valtiopäivillä 1867. 
 	
Hovioikeudenneuvos Hjalmar Bronikowsky oli Fredrik Edgar Leonard Bronikowskyn poika.

## Lähteet
Kaarlo Kankkunen

**Kaarlo Kankkunen** (s. 24. kesäkuuta 1971 Kemi) on suomalainen jalkapallovaikuttaja, yritysjohtaja ja uransa päättänyt jalkapalloilija. Hän toimii Assa Abloy -konserniin kuuluvan Certegon toimitusjohtajana ja Suomen jalkapallon miesten pääsarjan Veikkausliigan puheenjohtajana.

## Elämä ja ura

Kankkunen pääsi ylioppilaaksi Kemin lyseon lukiosta vuonna 1990.

Laitahyökkääjänä pelannut Kankkunen on jalkapalloilijana Kemin Palloseuran kasvatti. Suomen korkeimmalla sarjatasolla hän edusti KePSiä (1988–1989), Hakaa (1990–1993) ja Kuusysiä (1995). Hän pelasi yhteensä 127 ottelussa, joissa hän teki 18 maalia. Hakassa hän saavutti SM-pronssia kaudella 1991. Kankkunen pelasi myös 16 poikien maaottelua ja kaksi ottelua olympiajoukkueessa. Vuosina 1992–1994 Kankkunen opiskeli Yhdysvalloissa virginialaisessa James Madisonin yliopistossa ja pelasi yliopiston jalkapallojoukkueessa, joka voitti tuolloin kolmesti Colonial Athletic Associationin mestaruuden. Vuonna 1994, jolloin joukkue ylsi  puolivälieriin, Kankkunen valittiin CAA:n vuoden pelaajaksi ja kolmanteen All-America-tähdistöjoukkueeseen.

Kankkunen valittiin Suomen jalkapallon miesten pääsarjaa Veikkausliigaa hallinnoivan Jalkapalloliiga ry:n puheenjohtajaksi marraskuussa 2020. Hän on toiminut myös Palloliiton varapuheenjohtajana (2016 alkaen) ja HIFK Fotboll Ab:n puheenjohtajana.

Kankkunen on koulutukseltaan kauppatieteiden maisteri. Hän on työskennellyt johtotehtävissä Atoy-konsernissa, Fiskarsilla, Tamrolla ja TeliaSoneralla. Marraskuusta 2016 alkaen hän toimi Assa Abloy -konserniin kuuluvan Certegon talousjohtajana, ja tammikuussa 2020 hänet nimettiin Certegon toimitusjohtajaksi.

## Lähteet
Fondukistan

**Fondukistan** tai **Fondoqestan** on varhaiskeskiaikainen buddhalainen luostari Afganistanin Parvanin maakunnassa. Luostarin rauniooista on paljastettu kaivauksissa vain osa ja sen tarkkaa kokoa tai pohjapiirrustusta ei tunneta. Se on ajoitettu yleensä 600-luvulle jälkeen ajanlaskun alun.

## Sijainti

Fondukistan sijaitsee Gurbandin laaksossa Afganistanin Parvanin maakunnassa noin 117 kilometriä maan pääkaupunki Kabulista koilliseen ja muutama kilometri etelään Siahgerdista. Paikka on kukkulalla viereisen laakson yläpuolella. Arkeologisen kohteen vieressä on saman niminen kylä, jonka mukaan kohde on nimetty.

## Kohde
Fondukistanista on kaivettu esille vain pieni osa. Niinpä sen pohjapiirrustusta tai tarkkaa kokoa ei tunneta varmasti. Paljastettuihin rakennuksiin lukeutuvat temppeli ja sen vieressä ollut rakennus. Temppelin ja toisen rakennuuksen välillä kulki katettu käytävä. Temppeli oli neliskulmainen. Yleisemmin sen keskellä on esitetty olleen sisäpiha, mutta jotkut tukijat ovat esittäneet rakennuksella olleen holvattu halli tai kupoli. Rakennuksen seinät olivat 8–10 metriä pitkiä eri suunniltaan. Keskeltä rakennusta kohosi stupa. Temppelirakennuksen viereisessä rakennuksesa oli sanghan kokoontumistiloja  ja muita huoneita.

Temppelin seiniä koristavat freskot. Seinillä on myös yhteensä 12 syvennystä. Jokaisella syvennyksellä oli alttari ja savisia Buddhaa tai Bodhisattvoja, ruhtinaita, prinsessoja tai devatoja esittäviä patsaita. Syvennyksellä E on Maiterya Buddhan kuva. Toisella syvennyksellä on kuun ja auringonjumalan kuvia. Vaikutteita Fondukistanin taidetyyli on saanut Gandharasta, sasanidien Persiasta ja etenkin Länsi- ja Itä-Turkestanin suunnilta.

## Historia

Fondukistan on yleensä ajoitettu varhaiskeskiajalle 600-luvulle jälkeen ajanlaskun alun. Paikalta on löydetty kolikkoja, joista vanhimmat on ajoitettu vuoteen 689. Kohde saattaa kuitenkin esimerkiksi sen tyylin ja muodon perusteella olla peräisin jo 500-luvulta tai varhaisemmalta 600-luvulta.

Paikalta on löydetty vanhoja kolikkoja jo 1800-luvun puolivälillä, mutta ensimmäiset varsinaiset kaivaukset paikalla tehtiin vuonna 1936. Tuolloin kaivauksia johti ranskalainen Joseph Hackin ja *Délégation archéologique française en Afghanistan*. Samaan ryhmään kuulunut Jean Carl teki kaivauksia vuonna 1937. Carl paljasti kaivauksissaan osan kohteesta ja löysi useita huomattavia taide-esineitä. Carlin löydöksiä on ollut esillä Musée Guimetin aasialaisen taiteen museolla Ranskan Pariisissa.

## Lähteet
Karl Edvard Lindeqvist

**Karl (Carl) Edvard Lindeqvist** (5. marraskuuta 1830 Pori – 16. joulukuuta 1894 Turku) oli suomalainen opettaja, kauppias ja virka- ja valtiopäivämies.  

Lindeqvistin vanhemmat olivat lukkari, kirkonisäntä Johan Henrik Lindeqvist ja Ulrika Fanthén ja puoliso vuodesta 1854 Fredrika Vilhelmina Grönfeldt (k. 1875). Lindeqvist tuli ylioppilaaksi 1847 ja suoritti filosofian kandidaatin tutkinnon 1850. Hän oli Kokkolassa ala-alkeiskoulun vt. toinen opettaja 1851 ja Porissa yläalkeiskoulun toinen kollega 1852–1856. Toimittuaan kauppiaana Porissa hän muutti Turkuun 1870. Julkinen merivahingonlaskija hänestä tuli 1875. Lindeqvist osallistui Porin edustajana porvarissäädyssä valtiopäiville 1863–1864 ja 1867, joilla hän oli useiden eri valiokuntien jäsen tai varajäsen ja 1867 myös valitsijamies.

## Lähteet
Anne Ferm

**Anne Birgitta Ferm** (s. 26. elokuuta 1969 Kalmar, Ruotsi) on ruotsalainen hyökkääjänä pelannut jääkiekkoilija. Hän pelasi Ruotsin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan Suomessa 1992, Yhdysvalloissa 1994 ja Kanadassa 1997.
## Lähteet
Kirjallisuusvuosi 1799

**Kirjallisuusvuosi 1799** käsittelee vuoden 1799 tärkeitä kirjallisuuden tapahtumia, uutisia ja julkistuksia.

## Tapahtumia
* Suomalainen kartografi Carl Petter Hällström sai valmiiksi Suomen ja Suomen läänien kartat, jotka perustuivat hänen tutkimusmatkoihinsa.
*Italialainen tutkimusmatkailija Giuseppe Acerbi teki matkan halki Suomen ja julkaisi matkasta myöhemmin kuvauksen *Travels through Sweden, Finland and Lapland to the North Cape in the years 1798 and 1799*.
* Rosettan kivi löytyi Egyptistä. Jean-François Champollion pystyi kiven avulla lukemaan hieroglyfien tekstejä käyttämällä apuna koptin kielen tuntemustaan.

## Julkaisuja

* Hannah Adams &ndash; *A Summary History of New-England*
* Johann Gottlieb Fichte &ndash; *Appellation an das Publikum über die durch Churf. Sächs. Confiscationsrescript ihm beigemessenen atheistischen Aeußerungen. Eine Schrift, die man zu lesen bittet, ehe man sie confsicirt*
* Johan Christopher Frenckell &ndash; *Kirjoi, jotka löytän mytäwixi Turusa, Joh. Christ. Frenckellin tykönä, sekä hänen kirjan-prändisä, Isolla Kirkoon-kaduilla, että myös kirjan-puodisa sillan päälle*
* Elisabeth Gunning &ndash; *The Gipsey Countess*
* Mary Hays &ndash; *The Victim of Prejudice*
* Johann Gottfried von Herder &ndash; *Metakritik zur Kritik der reinen Vernunft*
* Friedrich Schiller &ndash; *Wallenstein : ein dramatisches Gedicht* (draamatrilogia)
* Thomas Thorild &ndash; *Maximum seu archimetria*
* Ulrika Widström &ndash; *Erotiska sånger*

## Lähteet
Ashibetsu

**Ashibetsu** () on Japanin kaupunki Hokkaidōn saarella Hokkaidōn prefektuurissa. Se sijaitsee Sorachin yleiskehitystoimiston alueella Hokkaidōn keski- ja Yūbarivuorten pohjoisosassa. Kaupungin läpi virtaavat Sorachijoki ja sen sivujoki Ashibetsu, joiden yhtymäkohtaan kaupungin keskusta on rakentunut. Ashibetsussa on 12&nbsp;822 asukasta (lokakuussa 2020) ja sen pinta-ala on 865,04 neliökilometriä.

Ashibetsun nimi on peräisin ainun kielestä. Japanilaisten uudisasutus alueella alkoi 1900-luvun vaihteessa. Pian sen jälkeen Ashibetsuun perustettiin hiilikaivoksia, ja vuonna 1939 aloitettiin suurimittakaavainen kaivostoiminta, jonka myötä kaupungin väkiluku kasvoi suurimmillaan yli 70&nbsp;000 asukkaaseen. Kaupunkioikeudet Ashibetsulle myönnettiin vuonna 1953. 1960-luvulta lähtien kaivostoiminta on vähitellen ajettu alas. Sen tilalle kaupunkiin on sijoittunut erityisesti metsä- mutta myös koneteollisuutta. Maaseutualueilla viljellään esimerkiksi riisiä, vihanneksia ja meloneja. 

Ashibetsussa toimii muun muassa Ashibetsu-onsenin kylpylä. Osa kaupungin alueesta kuuluu Furanon–Ashibetsun prefektuurin luonnonpuistoon. Ashibetsua palvelee JR Hokkaidōn Nemuro-päälinja.

## Kuvia

Tiedosto:Sandan Waterfall 3.jpg|Sandan-vesiputous
Tiedosto:Railroad - panoramio (13).jpg|Ashibetsun maaseutua, Nemuro-linja
Tiedosto:Ashibetsu Terminal.jpg|Ashibetsun bussiterminaali
Tiedosto:Ashibetsu2.jpg|Ashibetsun rautatieasema


## Lähteet

## Aiheesta muualla

* Kaupungin internetsivut
Juho Torppa (päätoimittaja)

**Juho Reinhold Torppa** (14. marraskuuta 1884 Veteli – 11. huhtikuuta 1963) oli suomalainen päätoimittaja ja filosofian maisteri.

Torpan vanhemmat olivat maanviljelijä Antti Kustaa Torppa ja Maria Elisabet Vähäkainu. Hän pääsi ylioppilaaksi Kokkolan yhteiskoulusta 1906 ja valmistui filosofian kandidaatiksi 1920 ja filosofian maisteriksi 1923. Torppa teki opintomatkoja Roomaan 1929 ja Tukholmaan ja Kööpenhaminaan 1931.

Torppa oli Suomen senaatin oikeustoimituskunnan ylimääräisenä tilastovirkailijana 1913–1917 sekä senaatin kamaritoimituskunnan elintarveosaston, elintarvehallituksen ja elintarveministeriön tilasto-osaston johtajana 1917–1919, Hän toimi Uuden Suomen toimitussihteerinä 1921-1922 ja Uusi Aura-lehden päätoimittajana 1922–1927 sekä oli Täysikiellottoman kansanraittiuden edistämisliiton asiamiehenä 1927–1928, Vapaa Ääni-lehden vastaavana toimittajana 1927–1930 ja tilastollisen päätoimiston apulaisaktuaarina 1929. Vuodesta 1929 alkaen hän oli Helsingin kaupungin tilastotoimiston aktuaarina. Torppa toimi lisäksi valistus- ja poliittisten järjestöjen puhujana ja kirjoitti sanoma- ja aikakauslehtiin. Hän oli Eteläpohjalaisen osakunnan kuraattorina 1918–1920.ref name=hs/>

Juho Torppa oli naimisissa vuodesta 1912 Lempi Lydia Virtasen kanssa.

## Julkaisuja
* *Keski-Pohjanmaan häätavoista 19:llä vuosisadalla*. Etelä-Pohjanmaan Suomalaisen kotiseutuyhdistyksen vuosikirja, Helsinki 1915
Nimellä *J. R. Torppa*:
* *Kymmenvuotias kieltolaki: katsaus nykyiseen kieltolakitilanteeseen*. Täysikiellon vastustamisyhdistys, Helsinki 1929

## Lähteet

## Aiheesta muualla
* Maisteri Juho Reinhold Torpan muistelmia lapsuutensa maisemista. Torpan Sukuseura ry:n sivut
Gottfried Achenwall

**Gottfried Achenwall** (20. lokakuuta 1719 Elbing, Preussi (nyk. Elbląg, Puola) – 1. toukokuuta 1772, Göttingen) oli saksalainen tilastotieteilijä, joka opiskeli Jenassa, Hallessa ja Leipzigissa. Achenwall lasketaan tilastojen keksijöiden joukkoon.

## Lähteet
August Tolonen

**August Tolonen** (3. marraskuuta 1879 Karttula – 2. joulukuuta 1944 Helsinki) oli suomalainen rakennusmestari, päätoimittaja ja toimitusjohtaja.

Tolosen vanhemmat olivat työnjohtaja Paavo Tolonen ja Amanda Huttunen. Hän kävi Viipurin teollisuuskoulun 1906 ja teki opintomatkoja Venäjälle 1909, Ruotsiin 1909 ja 1927 sekä Suomen Rakennusmestariliiton Viipurin osaston ja Viipurin kaupungin stipendiaattina Tanskaan, Ruotsiin, Saksaan, Ranskaan ja Englantiin 1920. Tolonen osallistui tällöin myös samalla Lontoossa pidettyyn kansainväliseen asunto- ja asemakaavakongressiin.

Teollisuukoulusta päästyään Tolonen oli aluksi rakennuspiirtäjänä arkkitehti Paavo Uotilan toimistossa ja hän piirsi sittemmin itsenäisesti erilaisia rakennuksia sekä johti yksityisten rakennustöitä. Tolonen oli vastaavana rakennusmestarina 1909–1911, Viipurin kaupungin rakennusmestarina 1911–1921 ja samanaikaisesti Kaupunkien Yleisen Paloapuyhtiön arviomiehenä sekä Tapaturmavakuutusyhtiö Oy Louhen hankintapäällikkönä 1921–1923. Hän toimi vuodesta 1921 alkaen Suomen Rakennusmestariliiton sihteerinä, liiton liike- ja kirjallisena johtajana, liiton Helsingin osaston sihteerinä, Rakentajain Kustannus Oy:n toimitusjohtajana sekä Rakennustaito-lehden  taloudenhoitajana ja toimitussihteerinä. Hän oli Rakennustaito-lehden päätoimittajana vuodesta 1922 alkaen. Tolonen toimitti myös Rakentajain Kalenteri-julkaisua. Vuodesta 1936 lähtien Tolonen toimi yksityisenä rakennusyrittäjänä.

August Tolonen oli naimisissa vuodesta 1909 Selma Maria Karjalaisen kanssa.

## Toimitustöitä
* *Viipurin teollisuuskoulu 1898-1918*; toim. August Tolonen ym. Viipurin teollisuuskoulu, Viipuri 1920
* *Suomen rakennusmestarien matrikkeli 1905-1930*. Suomen rakennusmestariliitto, Helsinki 1930
* *Suomen rakennusmestariliitto 1905-1930*. Suomen rakennusmestariliitto, Helsinki 1930

## Lähteet